[{"text_idx": "#000000", "text": "Wedi\u2019i gynllunio i alluogi dulliau arloesol o ddysgu ac addysgeg"}, {"text_idx": "#000001", "text": "Mae Stanwell yn ysgol gyfun gydaddysgol cyfrwng Saesneg ar gyfer disgyblion 11-18 oed sydd a\u0302 statws sylfaen. Mae tua 2,000 o ddisgyblion ar y gofrestr a thros 100 o aelodau o staff addysgu. Mae gan 10% o\u2019u dysgwyr angen dysgu ychwanegol ac ychydig o dan 5% o ddisgyblion hawl i gael prydau ysgol am ddim. Mae Stanwell yn Ysgol Ymholi Arweiniol (Arloeswr) ac yn cyfrannu at dwf y system drwy bartneriaethau effeithiol gyda\u2019r Consortia Rhanbarthol a darparwyr Addysg Gychwynnol i Athrawon."}, {"text_idx": "#000002", "text": "Dros y 7 mlynedd diwethaf, rydym wedi bod yn gweithio i ddatblygu ac ymwreiddio diwylliant o ddysgu proffesiynol cynaliadwy o\u2019r radd flaenaf i bawb. Mae ein dull o ddysgu proffesiynol yn galluogi, yn rhyngweithiol, yn gydweithredol, yn cael ei lywio gan ymchwil ac yn seiliedig ar ymholi. Rydym yn defnyddio arbenigedd o\u2019r tu mewn a\u2019r tu allan i\u2019r ysgol i helpu i ddatblygu ein cynnig dysgu proffesiynol. Er bod ein dysgu proffesiynol ar sawl ffurf, mae\u2019r holl staff yn deall egwyddorion a disgwyliadau ein cynnig dysgu proffesiynol a chaiff ei gymhwyso\u2019n gyson."}, {"text_idx": "#000003", "text": "Drwy ddull hynod strategol o gynllunio dysgu proffesiynol ffurfiol, rydym wedi galluogi ein staff i ymgysylltu a\u0302 dysgu proffesiynol heb ei gynllunio ac anffurfiol hefyd. Mae\u2019r sesiynau dysgu proffesiynol ffurfiol, sydd wedi\u2019u cynllunio\u2019n gelfydd, wedi uwchsgilio staff mewn egwyddorion ymholi a hyfforddi ac mae hyn yn ei dro yn treiddio i gyfleoedd dysgu proffesiynol anffurfiol a heb eu cynllunio ledled yr ysgol."}, {"text_idx": "#000004", "text": "Rydym wedi gweithio i greu systemau a strwythurau hynod effeithiol sy\u2019n cefnogi dull o ddysgu proffesiynol sy\u2019n gynaliadwy ac yn hylaw ac sydd wedi\u2019i wreiddio\u2019n gadarn yn niwylliant a chalendr ein hysgol."}, {"text_idx": "#000005", "text": "Mae ein dull o ymdrin a\u0302 dysgu proffesiynol yn ein galluogi i ymateb i newid cenedlaethol o safbwynt gwybodus ac mae\u2019r buddsoddiad mewn amser ar gyfer dysgu proffesiynol yn galluogi staff i drafod, ymholi a myfyrio ar ddulliau arloesol o addysgu a dysgu, gan sicrhau bod dysgu proffesiynol yn drawsnewidiol yn hytrach na throsglwyddol."}, {"text_idx": "#000006", "text": "Drwy ddatblygu dull ymholi, gallwn fyfyrio ar arloesedd, gan sicrhau bod dysgu proffesiynol yn drawsnewidiol, yn ddibynadwy ac yn cael ei lywio gan ymchwil. Rydym yn gwerthuso ein cynnig dysgu proffesiynol yn gyson yn unol a\u0302 blaenoriaethau gwella cenedlaethol ac ysgol ac yn gwerthuso darpariaeth dysgu proffesiynol er mwyn sicrhau dull cydlynol a chysylltiedig o ymdrin ag addysgeg ac ymarfer, ymholi, cydweithio proffesiynol, cynllunio\u2019r cwricwlwm a diwygio cenedlaethol."}, {"text_idx": "#000007", "text": "Rydym wedi sefydlu sesiynau dysgu proffesiynol wythnosol lle caiff staff eu rhyddhau o\u2019u hymrwymiadau addysgu bob dydd Llun (mewn cylchoedd). Mae\u2019r sesiynau hyn yn canolbwyntio\u2019n ddi-baid ar addysgeg ac mae staff yn ymgysylltu ag ymchwil ac ymholi addysgol ac yn cymryd rhan er mwyn annog myfyrio ar arferion proffesiynol, a myfyrio ar sut mae unrhyw arloesedd yn effeithio ar ymarfer, disgyblion a safonau yn y pen draw. Hefyd, rydym wedi defnyddio\u2019r sesiynau hyn i sicrhau bod pob aelod o staff wedi cael hyfforddiant ar egwyddorion sylfaenol hyfforddi ac felly\u2019n gallu hyfforddi ei gilydd drwy brosiectau ymholi a dylunio\u2019r cwricwlwm. Defnyddiwyd Safonau Proffesiynol fel dull myfyriol ac rydym hefyd wedi treulio cryn amser yn canolbwyntio ar addysgeg hefyd yn unol a\u0302\u2019n dull ysgol ein hunain o ddysgu ac addysgu (rydym wedi datblygu iaith gyd-awduro). Hefyd, mae\u2019r sesiynau hyn yn galluogi staff i gael dealltwriaeth ddofn a dwys o ddylunio\u2019r cwricwlwm a diwygio cenedlaethol."}, {"text_idx": "#000008", "text": "Yn ogystal, caiff ein harweinwyr canol eu rhyddhau yn ystod tymor yr hydref i fynychu cwrs dysgu proffesiynol lle mae\u2019r ffocws ar gynllunio\u2019r cwricwlwm. Mae arweinwyr canol o bob Maes Dysgu a Phrofiad (AOLE) yn cydweithio mewn timau AOLE a chyda\u2019n hymgynghorwyr cwricwlwm er mwyn cysylltu addysgeg ac ymarfer a chynllunio ein cwricwlwm ar gyfer 2022 yn y pen draw. Bydd yr un staff yn cael eu rhyddhau yn nhymor y gwanwyn i weithio gyda chydweithwyr cynradd lle mae\u2019r ffocws ar ddeall cynllun a dilyniant y cwricwlwm. Mae dull strategol o ymdrin a\u0302 HMS ysgol gyfan yn cefnogi ac yn rhannu\u2019r diwrnodau dysgu proffesiynol wythnosol mewnol a dyddiau cynllunio\u2019r cwricwlwm AOLE."}, {"text_idx": "#000009", "text": "Yn ogystal, mae aelod o\u2019n uwch di\u0302m arwain yn hwyluso\u2019r Rhaglen Datblygu Arweinyddiaeth Ganol (MLDP) ac yn gweithredu fel hyfforddwr ar gyfer y Rhaglen Datblygu Uwch Arweinwyr (SLDP) ynghyd a\u0302 phartneriaethau ymarferwyr arweiniol gyda Chonsortia Lleol. Rydym yn hwyluso hyfforddiant ASPIRE ar gyfer Athrawon Newydd Gymhwyso (ANG) hefyd ac rydym yn ysgol ymarfer arweiniol gyda Phrifysgol Metropolitan Caerdydd. Hefyd, rydym hefyd wedi ysgrifennu rhaglen bum wythnos bwrpasol o\u2019r enw \u201cDeveloping Teacher\u201d, sydd wedi\u2019i hachredu gan Brifysgol Metropolitan Caerdydd ac rydym yn ei chyflwyno i gynrychiolwyr mewnol ac allanol yn nhymor yr haf."}, {"text_idx": "#000010", "text": "Rydym wedi cynyddu capasiti ein ti\u0302m dysgu ac addysgu er mwyn galluogi dull parhaus o ddysgu proffesiynol. Mae hyn yn cynnwys creu Cydgysylltydd Partneriaethau a dwy ro\u0302l Ymarferydd Arweiniol. Goruchwylir y ti\u0302m hwn gan Uwch Bennaeth Cynorthwyol sy\u2019n gyfrifol am ddysgu proffesiynol a dysgu ac addysgu."}, {"text_idx": "#000011", "text": "Mae gweithgareddau monitro a gwerthuso yn dangos bod ein dull dysgu ac addysgu wedi\u2019i gyd-awduro ynghyd a\u0302\u2019n dull hyfforddi wedi gwella safonau yn yr ystafell ddosbarth a thrwy fabwysiadu dull anfeirniadol, datblygiadol o arsylwi ar wersi, gall athrawon fyfyrio ar eu hymarfer a\u2019i gysylltu a\u0302 ffocws penodol ar ymholi. Mae ymholiad i effaith ein dysgu proffesiynol wythnosol yn dangos..."}, {"text_idx": "#000012", "text": "Bod 97% o staff yn gweld y sesiynau\u2019n ddefnyddiol o ran datblygu myfyrio ac ymarfer proffesiynol\nBod gan 94% o staff ddealltwriaeth o weledigaeth yr ysgol sy\u2019n ymwneud a\u0302\u2019r cwricwlwm newydd\nBod 95% o\u2019r staff yn dweud eu bod yn teimlo\u2019n hyderus gyda dull ymholi ac yn ddigon hyderus i gynnal prosiectau\u2019n effeithiol er mwyn gwella ymarfer\nBod 96% o\u2019r staff yn teimlo\u2019n hyderus i gael sgwrs hyfforddi gyda chydweithiwr"}, {"text_idx": "#000013", "text": "Mae\u2019r arolwg Ysgolion fel Sefydliadau sy\u2019n Dysgu a gynhaliwyd fel rhan o\u2019n sesiwn dysgu proffesiynol wythnosol yn dangos yr effaith ymhellach."}]